Α4-0139/96

Ψήφισμα σχετικά με την ανακοίνωση της Επιτροπής «Το Ευρωπαϊκό Παρατηρητήριο για ΜΜΕ - Σχόλια της Επιτροπής σχετικά με την τρίτη ετήσια έκθεση (1995)" (COM(95)0526 -C4-0202/95).

Το Ευρωπαϊκό Κοινοβούλιο,

- έχοντας υπόψη την τρίτη ετήσια έκθεση του Ευρωπαϊκού Παρατηρητηρίου για τις ΜΜΕ,

- έχοντας υπόψη τα σχόλια της Επιτροπής σχετικά με την εν λόγω έκθεση (COM(95)0526 - C4-0202/95),

- υπενθυμίζοντας τα προηγούμενα ψηφίσματά του σχετικά με την πολιτική υπέρ των ΜΜΕ και ιδιαίτερα το ψήφισμά του της 19ης Ιανουαρίου 1995, σχετικά με την ανακοίνωση της Επιτροπής «Το Ευρωπαϊκό Παρατηρητήριο για ΜΜΕ - Παρατηρήσεις της Επιτροπής για τη δεύτερη ετήσια έκθεση (1994) ((EE C 43, της 20.02.95, σελ. 76)),

- έχοντας μεταβιβάσει, σύμφωνα με το άρθρο 52 του Κανονισμού του, την αρμοδιότητα αποφάσεως στην Επιτροπή Οικονομικής, Νομισματικής και Βιομηχανικής Πολιτικής,

- έχοντας υπόψη την έκθεση της Επιτροπής, Οικονομικής, Νομισματικής και Βιομηχανικής Πολιτικής (Α4-0139/96),

Α. εκτιμώντας τον αποφασιστικό ρόλο των μικρομεσαίων επιχειρήσεων στη δημιουργία θέσεων απασχόλησης, φαινόμενο που επιβεβαιώνεται όλο και περισσότερο από τα διαθέσιμα στατιστικά στοιχεία και που προσδίδει ιδιαίτερη διάσταση στις προσπάθειες που καταβάλλονται για να ενισχυθεί η μεγέθυνση και η ανάπτυξη των ΜΜΕ στην Ευρωπαϊκή Ένωση,

Β. σημειώνοντας με ικανοποίηση την εντατικοποίηση των προσπαθειών που καταβάλλονται στα κράτη μέλη με σκοπό την απλοποίηση του διοικητικού περιβάλλοντος στο οποίο οι ΜΜΕ πρέπει να διεκπεραιώνουν τις υποθέσεις τους και τη βελτίωση του επιπέδου κατάρτισης των διευθυντικών στελεχών και των εργαζομένων, την πρόσβαση στις πιστώσεις και στις επενδύσεις σε ίδια κεφάλαια,

Γ. διαπιστώνοντας ότι η αναλογία των εξαγωγικών ΜΜΕ αυξάνει σε αξιοσημείωτο βαθμό και ότι ο όγκος των εξαγωγών των επιχειρήσεων δεν αποτελεί γραμμική συνάρτηση του μεγέθους τους, γεγονός που επιβεβαιώνει ότι ο εξαγωγικός χαρακτήρας δεν αποτελεί αποκλειστικό προνόμιο των μεγάλων επιχειρήσεων,

Δ. διαπιστώνοντας ότι οι αναπτυξιακού χαρακτήρα ΜΜΕ είναι οι πιο παραγωγικές και έχουν μεγαλύτερες πιθανότητες να συμβάλλουν στη μεσοπρόθεσμη βελτίωση της απασχόλησης, της κατάρτισης, της κοινωνικής ευημερίας και της ανταγωνιστικότητας,

1. χαιρετίζει την ενίσχυση της διεπιχειρησιακής συνεργασίας, έτσι όπως την ενθαρρύνει, για παράδειγμα, το Δίκτυο Συνεργασίας Επιχειρήσεων (BC-Net), και σημειώνει ότι ο Ευρωπαϊκός Όμιλος Οικονομικού Σκοπού (ΕΟΟΣ) ανταποκρίνεται ικανοποιητικά στην ανάγκη των ΜΜΕ να συνάψουν σταθερές σχέσεις με τους εταίρους άλλων χωρών της Ένωσης, διατηρώντας παράλληλα την ανεξαρτησία τους[semigr ]

2. διαπιστώνει με ανησυχία ότι οι δυνατότητες πρόσβασης των ΜΜΕ στις δημόσιες συμβάσεις παραμένουν εξαιρετικά περιορισμένες, κυρίως όσον αφορά τις διεθνικές συμβάσεις χαμηλού ύψους, οι οποίες είναι πιο πιθανό να ενδιαφέρουν κατά κύριο λόγο τις ΜΜΕ και για το λόγο αυτό καλεί τα κράτη μέλη να διαδίδουν ευρύτερα τις πληροφορίες που αφορούν τις διαδικασίες σχετικά με την υποβολή προσφορών για συμβάσεις που βρίσκονται σε χαμηλότερα επίπεδα από τα σημερινά[semigr ]

3. εκτιμά ότι η δημόσια παρέμβαση υπέρ των ΜΜΕ, είτε υπό μορφή διοικητικής ενίσχυσης, συλλογής και διάδοσης πληροφοριών, εφαρμογής ειδικών πολιτικών είτε οικονομικών συνδρομών, πρέπει να αναζητεί δίκαιη ισορροπία μεταξύ των επιχειρήσεων αναπτυξιακού χαρακτήρα και των μικροεπιχειρήσεων, επιτρέποντας σε αυτές να επωφελούνται πλήρως από τη μείωση των διοικητικών περιορισμών, χωρίς να επηρεάζεται η κοινωνική προστασία[semigr ]

4. διαπιστώνει ότι οι ΜΜΕ διαδραματίζουν ουσιαστικό ρόλο στη δημιουργία απασχόλησης και εδαφικής ισορροπίας στην Ευρώπη[semigr ] εκτιμά ότι η ανάπτυξη βιομηχανικών δραστηριοτήτων από πλευράς ΜΜΕ συμβάλλει αποφασιστικά στην περιφερειακή ανάπτυξη και στην αύξηση των δυνατοτήτων για σταθερή απασχόληση, ιδιαίτερα στις χρηματοδοτούμενς περιφέρειες και θεωρεί ότι τα κράτη μέλη θα πρέπει να μεριμνούν για την άρση κάθε εμποδίου στην εγκατάσταση των επιχειρήσεων στις περιφέρειες εκείνες όπου θα μπορούν ευκολότερα να διαδραματίσουν ρόλο κινητήριου μοχλού όσον αφορά την απασχόληση[semigr ]

5. διαπιστώνει ότι οι ΜΜΕ διαδραματίζουν βασικό ρόλο στη διαδικασία της καινοτομίας, τόσο στο πλαίσιο της βιομηχανίας υψηλής τεχνολογίας όσο και στις παραδοσιακές βιομηχανίες και καλεί την Επιτροπή και τα κράτη μέλη να ενθαρρύνουν τη δημιουργία και τη στήριξη νέων τεχνολογικών επιχειρήσεων με όλα τα κατάλληλα μέσα και να εξασφαλίσουν εντονότερη συμμετοχή των ΜΜΕ στα κυριότερα προγράμματα έρευνας και κατάρτισης της Κοινότητας με στόχο την τόνωση της καινοτομίας, της εφαρμογής νέων τεχνολογιών και του επιχειρησιακού πνεύματος εντός της Ένωσης[semigr ]

6. διαπιστώνει ότι, σε σχέση με τις μεγάλες επιχειρήσεις οι ΜΜΕ αντιμετωπίζουν ακόμη περισσότερες δυσκολίες για τη λήψη τραπεζικών δανείων με χαμηλά επιτόκια ή για την απόκτηση κεφαλαίων στις κεφαλαιαγορές και εκτιμά ότι είναι απαραίτητη η δημιουργία μιας πραγματικής ευρωπαϊκής αγοράς κεφαλαίων για τις ΜΜΕ που μπορούν ν´ αναπτυχθούν γρήγορα, προκειμένου να μπορέσουν να εκμεταλλευτούν κατά τον καλύτερο δυνατό τρόπο τα πλεονεκτήματά τους στο πλαίσιο του παγκόσμιου ανταγωνισμού με τον οποίο βρίσκονται αντιμέτωπες και επισημαίνει ότι ένα πλήθος ευρωπαϊκών κεφαλαιαγορών για τις ΜΜΕ θα περιορίσει τη διαθεσιμότητα κεφαλαίου και θα αποβεί επιζήμια στην ρευστότητα αυτών των αγορών, αλλά τονίζει παρόλα αυτά ότι μία πανευρωπαϊκή κεφαλαιαγορά για ΜΜΕ με αναπτυξιακό δυναμικό μπορεί και πρέπει να είναι συμπληρωματική των υφισταμένων εθνικών αγορών ΜΜΕ[semigr ]

7. θεωρεί, εξάλλου, ότι είναι όχι μόνο δυνατή αλλά και επιθυμητή η ανάπτυξη της χρηματιστηριακού τύπου χρηματοδότησης ενός μεγαλύτερου μέρους του οικονομικού ιστού που εκπροσωπείται απο τις σημαντικότερες ΜΜΕ και καλεί συνεπώς τα κράτη μέλη να καταργήσουν τη φορολογική διάκριση μεταξύ της χρηματοδότησης μέσω δανείων και μέσω έκδοσης μετοχών και να ενθαρρύνουν την χρηματοδοτική διαφάνεια και τη διάδοση οικονομικής φύσεως πληροφοριών από τις εταιρίες αυτές, προκειμένου να τονώσει το ενδιαφέρον των επενδυτών για μία αγορά στην οποία η έλλειψη κατάλληλων πληροφοριών δημιουργεί εξαιρετικά σοβαρό παράγοντα αβεβαιότητας και στο πλαίσιο αυτό καλεί τα κράτη μέλη να καταργήσουν τους παρόντες περιορισμούς όσον αφορά την επένδυση συνταξιοδοτικών ταμείων σε κοινές μετοχές, πράγμα που θα ενίσχυε σημαντικά τη διαθεσιμότητα κεφαλαίου και τη ρευστότητα τέτοιων αγορών[semigr ]

8. εκτιμά ότι σε συνθήκες ελεγχόμενου πληθωρισμού και πτώσης των πραγματικών επιτοκίων η χρηματοδότηση των ΜΜΕ θα διευκολυνθεί τόσο από την παροχή εγγυήσεων όσο και από την επιδότηση των δανείων και επιδοκιμάζει την πρόσφατη πρωτοβουλία της Επιτροπής για ένα «Ευρωπαϊκό Πρόγραμμα Δανειακής Ασφάλειας για την Απασχόληση» και ζητεί από το Συμβούλιο να προβεί στη σύσταση του εν λόγω νέου μέσου όσο το δυνατό συντομότερα[semigr ]

9. ζητεί, στο πλαίσιο αυτό, από την Επιτροπή να υποβάλει πρόταση για οδηγία του Ευρωπαϊκού Κοινοβουλίου και του Συμβουλίου σχετικά με το πρόβλημα των καθυστερημένων πληρωμών, το οποίο έχει καταστεί πιεστικό και επείγον για πολυάριθμες ΜΜΕ, οι πελάτες των οποίων (μεταξύ των οποίων οι δημόσιες αρχές αποτελούν συχνά τους χειρότερους κακοπληρωτές) χρησιμοποιούν την καθυστέρηση πληρωμών ως πολύ φθηνή και εύκολη απόκτηση βραχυπρόθεσμης πίστης, ένα πρόβλημα το οποίο απειλεί αυτή την ίδια την ύπαρξη πολλών εξ αυτών[semigr ]

10. εκτιμά ότι η ανάπτυξη ειδικών εφαρμογών για τις ΜΜΕ μπορεί να συμβάλει στην παρότρυνση των ΜΜΕ να αυξήσουν τη χρήση των τεχνολογιών της πληροφόρησης, αλλά εκτιμά ότι η προσφορά υπηρεσιών γενικής φύσεως με άμεσα αντιληπτά αποτελέσματα είναι κυρίως εκείνη που μπορεί να οδηγήσει τις ΜΜΕ να εισέλθουν στην κοινωνία της πληροφορίας[semigr ]

11. θεωρεί ότι οι εκθέσεις του Ευρωπαϊκού Παρατηρηρίου για τις ΜΜΕ ανταποκρίνονται απόλυτα στην επείγουσα ανάγκη κατάλληλης πληροφόρησης για αποτελεσματική ανάλυση της επικρατούσας κατάστασης και των προοπτικών των ευρωπαϊκών ΜΜΕ[semigr ] θεωρεί ότι η προσέγγιση της Επιτροπής σχετικά με το θέμα αυτό είναι ορθή, αλλά θα μπορούσε να τελειοποιηθεί σε ορισμένα σημεία και για το λόγο αυτό καλεί την Επιτροπή:

- να συνεχίσει τις εργασίες της στον τομέα αυτό, προκειμένου να διευρυνθεί η χρησιμοποίηση των εκθέσεων και να βελτιωθεί η δυνατότητα προσέλκυσης ενός ευρύτερου κοινού,

- να εξετάσει τις δυνατότητες ενθάρρυνσης της συνεργασίας μεταξύ του δικτύου του Παρατηρητηρίου και άλλων πανευρωπαϊκών οργανισμών που είναι σε θέση να συμβάλουν στην αύξηση της ωφέλειας του σχεδίου αυτού,

- να ενθαρρύνει τη συνεχή πρόσβαση στα πλέον πρόσφατα διαθέσιμα στοιχεία σε επίπεδο κρατών μελών, ιδιαίτερα όσον αφορά την αξιολόγηση του αντίκτυπου της εσωτερικής αγοράς στις ΜΜΕ[semigr ]

12. θεωρεί ότι είναι ουσιαστικό να αξιοποιηθεί και να χρησιμοποιηθεί πλήρως το δυναμικό της απασχόλησης και της ανάπτυξης των ΜΜΕ και καλεί την Επιτροπή και τα κράτη μέλη να εφαρμόσουν τα πλέον ενδεδειγμένα μέτρα προκειμένου:

- να απλοποιήσουν το διοικητικό περιβάλλον στο οποίο οι ΜΜΕ και ειδικότερα οι μικροεπιχειρήσεις πρέπει να λειτουργούν και να διεκπεραιώνουν τις υποθέσεις τους χωρίς να απογυμνώσουν το παρόν σύστημα από την κοινωνική προστασία,

- να μειώσουν τις διαρθρωτικές στρεβλώσεις που εμποδίζουν τη δημιουργία και την ανάπτυξη των ΜΜΕ και οφείλονται στην υπερβολική γραφειοκρατεία,

- να διασφαλίσουν μεγαλύτερη συμμετοχή των ΜΜΕ και των οργανώσεών τους στη λήψη αποφάσεων,

- να διευκολύνουν τη χρηματοδότηση των ΜΜΕ που δημιουργούν θέσεις απασχόλησης,

- να διευκολύνουν τη δημιουργία και τη λειτουργία ευρωπαϊκής κεφαλαιαγοράς για τις ΜΜΕ, αναπτυξιακού χαρακτήρα, η οποία θα είναι συμπληρωματική των υφισταμένων εθνικών αγορών ΜΜΕ,

- να προωθήσουν τη χρήση τεχνολογιών της πληροφόρησης για τις ΜΜΕ,

- να ενθαρρύνουν την πρόσβαση των ΜΜΕ στην κοινωνία της πληφόρησης,

- να άρουν τα εμπόδια στην πρόσβαση στην αγορά και να μειώσουν τις στρεβλώσεις που οφείλονται στις κρατικές ενισχύσεις,

- να προωθήσουν την έρευνα, την καινοτομία και την κατάρτιση για τις ΜΜΕ,

- να ενισχύσουν τη διεθνική συνεργασία μεταξύ των ΜΜΕ,

- να ενισχύσουν την ανταγωνιστικότητα και τη διεθνοποίηση των ΜΜΕ,

- να συντονίσουν τις εθνικές πολιτικές υπέρ των ΜΜΕ μεταξύ τους και με την πολιτική της Ένωσης.

13. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, την Ευρωπαϊκή Τράπεζα Επενδύσεων και το Ευρωπαϊκό Ταμείο Επενδύσεων.